Αλεχάντρο Λέμπο

Ο ** Ντανιέλ Αλεχάντρο Λέμπο Μπετανκόρ** {ισπανικά:**Daniel Alejandro Lembo Betancor**} (γεννημένος στις 15 Φεβρουαρίου 1978), είναι Ουρουγουανός βετεράνος ποδοσφαιριστής (αγωνιζόμενος κυρίως στη θέση του κεντρικού αμυντικού).

Μεγάλο μέρος της καριέρας του, καθώς και τα σπουδαιότερα επιτεύγματά του, αποτυπώθηκαν με τη φανέλα της Νασιονάλ, τον ποδοσφαιρικό σύλλογο τον οποίο υπηρέτησε κι ως αθλητικός διευθυντής από τις 14 Ιουλίου 2013 έως τις 15 Δεκεμβρίου 2018.

## Καριέρα
Γεννημένος στo Μοντεβιδέο, ο Λέμπο ξεκίνησε την καριέρα του το 1996 στην **C.A. Bella Vista**, με τη φανέλα της οποίας κατέκτησε (1997) το πρωτάθλημα της **Segunda División Profesional de Uruguay** (Β’ Εθνική Ουρουγουάης). Στα 3 χρόνια που αγωνίστηκε σε αυτή την ομάδα, έπαιξε σε 56 αγώνες πρωταθλήματος, στους οποίους σκόραρε 5 φορές και πραγματοποίησε το ντεμπούτο του στην Primera División της Ουρουγουάης.

Τον Ιούλιο του 2000 υπέγραψε συμβόλαιο με την ιταλική Πάρμα της Σέριε Α, όπου δεν κατάφερε ποτέ να καθιερωθεί. 

Αφού δεν κατόρθωσε να αγωνισθεί ούτε σε ένα επίσημο ματς στην Ιταλία, επέστρεψε στη χώρα του και εντάχθηκε στο δυναμικό της Νασιονάλ, για την οποία αγωνίστηκε σε 109 αγώνες όλων των διοργανώσεων, σημείωσε εννέα γκολ στην Πρωτάθλημα Ουρουγουάης και τελικά κέρδισε με τη φανέλα της, τρία συνεχόμενα εθνικά πρωταθλήματα (το 2000, το 2001 και το 2002).

Τον Αύγουστο του 2003, ο Λέμπο μετακόμισε στην ισπανική Ρεάλ Μπέτις. Πραγματοποίησε το ανεπίσημο ντεμπούτο του με τη φανέλα της Μπέτις, στις 2 Αυγούστου σε φιλικό στην Τσιπιόνα. Το ντεμπούτο του σε επίσημο αγώνα σημειώθηκε στις 30 Αυγούστου στον αγώνα της πρώτης ημέρας του πρωταθλήματος, στον εκτός έδρας αγώνα με τη Ρεάλ Μαδρίτης . 

Την σεζόν 2004/2005 η Μπέτις πραγματοποίησε μια εξαιρετική χρονιά και κατέλαβε την 4η θέση στο πρωταθλήματος, γενόμενη έτσι η πρώτη ομάδα της Ανδαλουσίας που αγωνίστηκε στο Τσάμπιονς Λιγκ. 

Παράλληλα, κέρδισε το Κύπελλο Ισπανίας (2005), επικρατώντας της Οσασούνα με 2-1 (στην παράταση). Σε αυτόν τον τελικό του Κυπέλλου, στις 11 Ιουνίου 2005, ο Λέμπο αγωνίστηκε μετά το 78ο λεπτό, όταν μπήκε στον αγωνιστικό χώρο για να αντικαταστήσει τον Ντέιβιντ Ρίβας.

Συνολικά στις 4 σεζόν του στην Μπέτις (2003-07), ο Λέμπο έπαιξε σε 46 παιχνίδια Πρωταθλήματος, πετυχαίνοντας 1 γκολ {σε μια εντός έδρας νίκη 1–0 στη La Liga επί της Θέλτα στις 31 Ιανουαρίου 2004.} , 11 στο Κύπελλο Ισπανίας, 1 στο Τσάμπιονς Λιγκ, 1 στο Σούπερ Καπ Ισπανίας και σε 28 φιλικούς αγώνες, στα οποία σημείωσε 2 γκολ.

Ο Λέμπο δεν μπόρεσε να προσφέρει τα αναμενόμενα στην Μπέτις καθώς ταλαιπωρήθηκε από σοβαρούς τραυματισμούς.  

Τον Αύγουστο του 2007 επέστρεψε στην πατρίδα του και υπέγραψε ετήσιο συμβόλαιο με την Ντανούμπιο, η οποία είχε στεφθεί πρωταθλήτρια Ουρουγουάης την προηγούμενη σεζόν, και στην οποία είχε αγωνισθεί στο παρελθόν (1947-1957) ο παππούς μου (Raúl Higinio Bentancor Ferraro). 

Τη σεζόν 2008-09 και πιο συγκεκριμένα στις 26 Ιουνίου 2008, ξαναπέρασε τον Ατλαντικό για να φορέσει τη φανέλα του Άρη Θεσσαλονίκης. 

Αν και είχε υπογράψει αρχικά διετές συμβόλαιο με τον παίκτη, το καλοκαίρι του 2009 η διοίκηση του Άρη αποφάσισε τη λύση της συνεργασίας της με τον Αλεχάντρο Λέμπο. 

Με τον Άρη, κατέγραψε συνολικά 23 συμμετοχές, εκ των οποίων οι 19 στο Πρωτάθλημα , οι 3 στο Κύπελλο Ελλάδας ενώ αγωνίστηκε και σε έναν αγώνα για το Κύπελλο ΟΥΕΦΑ . Επίσης σημείωσε ένα και μοναδικό τέρμα με τη φανέλα των "κιτρίνων", στις 4 Οκτωβρίου 2008, όταν χάρισε στην ομάδα του, την εντός έδρας νίκη (με 1-0) σε βάρος του Ηρακλή. 

Το καλοκαίρι του 2009 επέστρεψε στη Νασιονάλ του Μοντεβιδέο, έπειτα από έξι χρόνια απουσίας.  Κατέγραψε 52 εμφανίσεις για τους "Bolsos" στην Primera División (Apertura του 2009) και δέκα αγώνες στο Κόπα Λιμπερταδόρες.

Το καλοκαίρι του 2011, ο Λέμπο ήρθε σε προστριβή με τον τότε τεχνικό της Νασιονάλ, τον **Juan Ramón Carrasco**, αναφορικά με τον χρόνο συμμετοχής του στο βασικό σχήμα  και τελικά αποχώρησε από την ομάδα για να συνεχίσει την καριέρα του στη γειτονική Αργεντινή για λογαριασμό της Μπελγράνο. Εκεί έπαιξε τόσο στο Apertura 2011 όσο και στο Clausura 2012 καταγράφοντας 28 συμμετοχές χωρίς να σκοράρει κάποιο τέρμα. 

Ακολούθησε νέος επαναπατρισμός και νέο συμβόλαιο με την πολυαγαπημένη του Νασιονάλ. Την περίοδο 2012/13 αγωνίστηκε σε ακόμη 16 παιχνίδια πρώτης κατηγορίας και σε τρεις αγώνες στο Κόπα Λιμπερταδόρες. και στη συνέχεια κρέμασε τα ποδοσφαιρικά του παπούτσια.

## Εθνικές ομάδες
Ο Λέμπο διετέλεσε μέλος της Εθνική Ουρουγουάης K20 που έλαβε μέρος στο Παγκόσμιο Κύπελλο Κ20 του 1997, το οποίο διεξήχθη στην Μαλαισία.

Πραγματοποίησε το ντεμπούτο του στην Εθνική Ουρουγουάης στις 17 Ιουνίου 1999 σε φιλικό αγώνα εναντίον της Παραγουάης, που διεξήχθη στη Σιουδάδ δελ Έστε. Επίσης έλαβε μέρος στο Κόπα Αμέρικα εκείνης της χρονιάς, με την Ουρουγουάη να τερμάτισε δεύτερη, ενώ ο Λέμπο σκόραρε ένα από τα δύο διεθνή του τέρματα στον ημιτελικό αγώνα της διοργάνωσης (1–1 με τη Χιλή  και νίκη στα πέναλτι).

Επιπρόσθετα, ο Λέμπο ήταν μέλος της ομάδας της Ουρουγουάης στο Παγκόσμιο Κύπελλο του 2002, αγωνιζόμενος ως βασικός, στις ισοπαλίες ενάντια στη Γαλλία και τη Σενεγάλη.

Συνολικά αγωνίστηκε με τη "Σελέστε" σε 39 παιχνίδια, στα οποία σημείωσε 2 γκολ. Το τελευταίο του παιχνίδι με την εθνική ομάδα ήταν στις 9 Οκτωβρίου 2004 κόντρα στην ομάδα της Αργεντινής.
## Διακρίσεις
Συλλογική διάκριση: 
Ως παίκτης της Νασιονάλ 
*Καμπεονάτο Ουρουγουάγιο (4) : Apertura 2000, 2001,2002, 2011
Ως παίκτης της Ρεάλ Μπέτις 
*Κύπελλο Ισπανίας (1): 2004-2005

Ως παίκτης της ** C.A. Bella Vista** 
*Πρωτάθλημα της Segunda División Profesional de Uruguay (1): 1997
Ατομική διάκριση: 
***Ιδανική Ομάδα της Νότιας Αμερικής**: 2001, 2002 (Η Ιδανική Ομάδα της Νότιας Αμερικής επιλέγεται από το 1986 από την El País, μια εφημερίδα της Ουρουγουάης, με βάση τις ψήφους που υποβλήθηκαν από εξειδικευμένους αθλητικούς δημοσιογράφους από όλη την ήπειρο. Επιλέξιμοι είναι μόνο οι ποδοσφαιριστές που αγωνίζονται σε αμερικανικούς συλλόγους. Το βραβείο απονέμεται την τελευταία ημέρα κάθε έτους).
## Παραπομπές

## Εξωτερικές πηγές
*Προφίλ του Α. Λέμπο στο transfermarkt.com
*Προφίλ του Α. Λέμπο στο national-football-teams.com
* Προφίλ του Α. Λέμπο στο playmakerstats.com

Κατηγορία:Ουρουγουανοί ποδοσφαιριστές
Κατηγορία:Αμυντικοί ποδοσφαιριστές
Κατηγορία:Ποδοσφαιριστές Εθνικής Ουρουγουάης
Κατηγορία:Ποδοσφαιριστές Εθνικής Ουρουγουάης Κ20
Κατηγορία:Ποδοσφαιριστές Παγκοσμίου Κυπέλλου 2002
Κατηγορία:Ποδοσφαιριστές Κόπα Αμέρικα 1999
Κατηγορία:Ποδοσφαιριστές Άρη Θεσσαλονίκης
Κατηγορία:Ξένοι ποδοσφαιριστές στην Ελλάδα
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Πριμέρα Ντιβιζιόν Ουρουγουάης
Κατηγορία:Ποδοσφαιριστές Κλουμπ Νασιονάλ ντε Φούτμπολ
Κατηγορία:Ποδοσφαιριστές Ντανούμπιο ΦΚ
Κατηγορία:Ποδοσφαιριστές Πάρμα ΦΚ
Κατηγορία:Ποδοσφαιριστές Πριμέρα Ντιβιζιόν
Κατηγορία:Ποδοσφαιριστές Ρεάλ Μπέτις
Κατηγορία:Ποδοσφαιριστές Κλουμπ Ατλέτικο Μπελγράνο
Κατηγορία:Ποδοσφαιριστές Πριμέρα Ντιβιζιόν Αργεντινής
Κατηγορία:Ουρουγουανοί ποδοσφαιριστές στο εξωτερικό
Κατηγορία:Ξένοι ποδοσφαιριστές στην Ιταλία
Κατηγορία:Ξένοι ποδοσφαιριστές στην Ισπανία